**Məhəmmədhüseyn Şəhrİyar**

(1905-1988)

**HƏYATI, YARADICILIĞI**

Ustad Şəhriyarın adı farsdilli ədəbiyyatda Sədi Şirazi, Hafiz Şirazinin, anadilli ədəbiyyatda isə ən yeni dövr anadilli poeziyanın ən görkəmli nümayəndələrinin adı ilə yanaşı çəkilir. Cənubi Azərbaycan şeirinə xalq ruhunu, xalq həyatının unudulmaz mənzərələrini gətirmişdir.

Məhəmmədhüseyn Şəhriyar 1905-ci il martın sonu, aprelin əvvəlində dünyaya gəlmişdir. Ədibin adı Seyid Məhəmmədhüseyn Behcət Təbrizi, təxəllüsü Şəhriyardır. O, yaradıcılığının ilk dövrlərində şeirlərini «Behcət» təxəllüsü ilə yazmışdır, lakin ustad sənətkar ədəbiyyat aləmində Şəhriyar kimi tanınır. Hətta onu yüksək mənada «şairlərin Şəhriyarı» da adlandırırlar.

Şəhriyarın atası Hacı Mirağa Xoşginabi Güney Azərbaycanın Xoşginab kəndindən idi. Əsl adı Hacı Seyid İsmayıl Musəvi olan bu şəxsi «Heydərbabaya salam» poemasında Şəhriyar aşağıdakı kimi təqdim etmişdir:

Mənim atam süfrəli bir kişiydi,

El əlindən tutmaq onun işiydi,

Gözəllərin axıra qalmışıydı.

Azərbaycan xalq ədəbiyyatına bələd olan, «evimizin günəşi» adlandırdığı anası Kövkəb xanımdan eşidib öyrəndikləri də Şəhriyarın ədəbi taleyində ciddi təsirə malik idi.

Heç biləsən mənə bir vaxt nələr, nələr demiş o!

Həqiqətlər söyləmiş, əfsanələr demiş o.

Onun nağıllarıyla qanadlanmış xəyalım,

Bayatılar, laylalar, təranələr demiş o.

…Mən onun sayəsində boya-başa çatmışam,

Anam məni yaratmış, mən aləm yaratmışam.

Məşrutə hərəkatı dövründə təhlükəsizliyi təmin etmək məqsədilə Hacı Mirağa kişi ailəsini ata-baba yurdu Xoşginaba köçürmüşdür. Şəhriyarın uşaqlıq illəri Heydərbaba dağının ətəklərində, Xoşginabda, Şəngilovada, Qayışqursaq kəndində, Qaraçəməndə keçmişdir. Xoşginabın koloritli xalq həyatı: – «yolu, bəndi, bərəsi», «Şəngilova yurdu – aşıq alması», «biçin üstü sünbül biçən oraqlar», «bağçaların turşaşirin alçası», «bulaqların yarpızı», «gecə durna köçü» kimi cazibəli detalları Şəhriyarın uşaqlıq xəyalına həmişəlik həkk olunmuşdur. Xoşginabda tanıdığı unudulmaz insanlar: «göy atını oynadan», «tüfəngini aşırıb şaqqıldadan» Məmixan, «mərdə şirin, namərdə çox acı» Ağa Mir Qafar kişi, «Xoşginabın gülü» – Fizzə xanım, Nənəqız, Rəxşəndə, Aşıq Rüstəm və ən nəhayət, «heykəlli, saqallı Tolstoy baba» – Mustafa dayı… onun qəlbində canlı xatirələr kimi əbədi yaşamışdır. Qısamüddətli Xoşginab illəri Şəhriyarın əsas ilham qaynaqlarından birinə çevrilmişdir. Bu mərhələnin zəngin təəssüratları Şəhriyarın şah əsəri olan «Heydərbabaya salam» poemasının əsas nüvəsini təşkil edir.

Həyatının Xoşginab mərhələsində ilk dəfə məktəbə getməsi, axund Molla İbrahimdən dərs alması Şəhriyarın dünyagörüşünün inkişafı üçün ciddi təsir oyatmışdır:

…O məktəbdə şeirin şəhdin dadmışam,

Axundun ağzından qapıb udmuşam.

Gahdan da bir axundu aldatmışam:

– Başım ağrır, – deyib, qaçıb getmişəm,

Bağçalarda gedib gözdən itmişəm.

Hacı Mirağa Xoşginabinin ailəsi 1912-ci ildə Təbrizə qayıtmışdır. Seyid Məhəmmədhüseyn Təbrizdə «Talibiyyə» mədrəsəsində oxumuş, burada ərəb, fars dillərini, evdə isə xüsusi müəllim vasitəsilə fransız dilini öyrənmişdir. Bu dövrdə şair Həbib Sahirlə tanış olmuş, Mirzə Ələkbər Sabirin şeirlərini oxumaq imkanı qazanmışdır. Gələcək böyük şair özünün ana dilində qələmə aldığı ilk şeirini də 1913-cü ildə «Talibiyyə» məktəbində şagird ikən yazmışdır. Təbrizdəki «Mütəvəssitə» mədrəsəsində oxuyarkən 1920-ci ildə onun Behcət təxəllüsü ilə yazdığı bir neçə şeir «Ədəb» adlı dərgidə çap üzü görmüşdür.

Seyid Məhəmmədhüseyn Şəhriyar 1921-ci ilin mart ayında Tehrana gələrək Darülfünun mədrəsəsində təhsilini davam etdirmişdir. O, bu mədrəsədə ikən Hafiz Şirazinin divanını oxumuş, onun sənətinə ürəkdən bağlanmışdır. Hətta o, «Şəhriyar» təxəllüsünü də Hafizin divanına üz tutmaqla qəbul etmişdir.

Şəhriyar 1924-cü ildə Tehranda Ali Tibb Universitetinə daxil olmuşdur. Bilik və dünyagörüşünün daha da zənginləşməsi dövrü olan bu mərhələdə (1924-1929) bədii yaradıcılığın təkamülü istiqamətində də o, nəzərəçarpacaq ciddi uğurlar qazanmışdır. Şəhriyarın ilk şeir kitabı 1926-cı ildə Tehranda «Sədaye-xuda» («Tanrının səsi») adı ilə çap olunmuşdur. Bu kitaba zəmanəsinin görkəmli şairi, məliküş-şüəra Baharın yazdığı müqəddimədə Şəhriyar «yalnız İranın deyil, bəlkə bütün Şərq aləminin fəxri» ola biləcək parlaq istedadlı şair kimi yüksək qiymətləndirilmişdir. Şairin «Məsnəviye-Ruh və Pərvanə» («Ruh və Pərvanə məsnəvisi») adlı ikinci kitabı – Peyman Bəxtiyarinin ön sözü ilə 1927-ci ildə çapdan buraxılmış, gənc qələm sahibinin inkişafında mühüm addıma çevrilmişdir. Nəhayət, 1929-cu ildə işıq üzü görmüş Məliküş-şüəra Bahar, Səid Nəfisi və Peyman Bəxtiyarinin ön söz yazdıqları üçüncü şeirlər kitabı Şəhriyarı ədəbi-ictimai mühitdə istedadlı şair kimi qəti olaraq tanıtmışdır.

Ali Tibb Universitetində keçən tələbəlik illəri həm də Şəhriyarın həyatının aşiqlik dövrü hesab oluna bilər. Cavan aşiq bu illərdə Sürəyya adlı bir qızı dəlicəsinə sevmiş, lakin Pəri adlandırdığı həmin gözələ qovuşa bilməmişdir. Çünki şair eşqinə rəqib kimi «adını və vəzifəsini demək istəmədiyi güclü bir şəxslə üz-üzə gəlmiş»dir. O zamankı İran şahının qohumu olan bu qorxulu şəxs Şəhriyarı həbsxanaya saldırmış, az sonra Tehranı tərk etməsi şərtilə onu həbsdən buraxdırıb Nişapura sürgün etdirmişdir. Beləliklə, Şəhriyar Ali Tibb Universitetində diş həkimliyi və əczaçılıq fakültəsini bitirməyinə cəmi 2-3 ay qalmış Tehranı tərk edir. Nakam məhəbbət Şəhriyarın «Həzin nalələr», «İtmiş Yusif», «Odda yanan pərvanə», «Köynəyin qoxusu», «Dəli Pəri», «Behcətabad xatirəsi» kimi təsirli şeirlərinin yaranmasına səbəb olmuşdur.

Nişapurda və Məşhəddə keçən ağır sürgün illərində (1930-1935) Şəhriyar Notariat kontorunda məmurluq etmiş, ayda aldığı cəmi 32 tümənlik az maaşla çətin günlər keçirmişdir. Şairin «Nişapurda günəş batarkən» adlı poemasında həmin acı sürgün həyatının mahiyyəti dolğun şəkildə açıqlanmışdır. Bununla belə, Şəhriyar sürgün illərində də imkan daxilində ədəbiyyat havası ilə yaşamağa can atmışdır. Bu dövrdə zəmanəsinin məşhur rəssamı Kəmalülmülk ilə Nişapur şəhərindəki görüşü, dünya şöhrətli Seyid Əbülqasım Firdovsinin Tus şəhərində keçirilən 1000 illik yubileyi tədbirlərində (1934) iştirak etməsi Məşhəddə yaşayıb-yaradan şairlərdən Mirzə Rza xan Əqili, Mahmud Fərrux, Azadi ilə tanışlığı və əlaqələri ağır sürgün həyatı içərisindəki ümid və təsəllilər idi. Hələ sürgündə ikən atası Hacı Mirağa Xoşginabinin 1934-cü ildə vəfatını və Qum şəhərində dəfn edilməsi xəbərini eşidən Şəhriyar dərin sarsıntı keçirmişdir:

Yalqız qoyub gedən bizi, ay bixəbər ata!

Getdin özün, məni elədin bipədər, ata.

Oğlundan ötrü eyləmiş əğyar tənələr,

Sarsıtdı bəlkə qəlbini bu tənələr, ata!

…Sən rəhmdil, vəfalı, sən əhli-güzəşt idin,

Əfv et məni! Bu olsa müyəssər əgər, ata!

Uzun və üzücü sürgün həyatından sonra Şəhriyar 1935-ci ildə Tehrana qa­yıt­mışdır. Kənd təsərrüfatı bankında işə düzələn şairin həyatında   
mə­nə­vi böhran və xəstəliklər davam edir. Şəhriyar dərvişvari bir həyat tərzi sürür. Hətta 1937-ci ildə dörd ay çəkən Təbriz səfəri də onun böhrandan xilas olmasına kömək edə bilmir. Şəhriyar bu mərhələdə fars dilində yazdığı kamil şeirlərlə ədəbi mühitdə yenidən parlamış, zəmanəsinin Hafizi adını qazanmışdır. O, İranda yeni sərbəst şeirin banilərindən sayılan Nima Yişiclə tanış olub onunla yaxınlaşmışdır. Eyni zamanda, Şəhriyar qırxıncı illərin ortalarından sonra İranda Azərbaycan dilinin fəaliyyət dairəsinin məhdudlaşdırılmasından, milli ayrıseçkiliyin qüvvətlənməsindən də narazı qalmışdır. Bütün bunlar ədəbi-ictimai mühitdə şairə bəslənilən qısqanclıq və paxıllığın qüvvətlənməsinə səbəb olmuşdur. Bu dövrdə bir sıra ədəbi-mədəni tədbirlərə dəvət olunmaması və ya gec çağırılması, işdə ona bəslənilən laqeydlik həmin qısqanc münasibətin göstəriciləri idi.

Ustad Şəhriyarın dərin mənəvi böhrandan xilas olmasında anası – Kövkəb xanımın müstəsna rolu vardır. Anasının Tehrana səfərləri, keçən günlərdən, doğma el-obasından, xalq ədəbiyyatından etdiyi təsirli söhbətlər görkəmli sənətkarın ruhunu təzələmişdir. Lakin xoşbəxt övlad-ana münasibətləri də uzun sürməmişdir. Kövkəb xanım 19 avqust 1952-ci ildə Tehranda vəfat etmiş və Qum şəhərində Şəhriyarın atası Hacı Mirağa Xoşnigabinin məzarının yanında torpağa tapşırılmışdır. Təsirli elegiya kimi səslənən «Ey vay, anam!» şeirində ana-övlad məhəbbəti dolğun şəkildə mənalandırılır.

Ustad şair Tehranın ona illərdən bəri davam edən haqsız biganə münasibətindən narazı qalmış, 1953-cü ildə qəti olaraq ana Təbrizə üz tutmuşdur:

Tehranın qeyrəti yox Şəhriyarı saxlamağa,

Qaçmışam Təbrizə, qoy yaxşı-yaman bəllənsin.

O, 1953-cü ildə bibisi qızı Əzizə xanım Əbdülxaliqi ilə ailə həyatı qurmuşdur. Bu nikahdan qızları Şəhrzad (1955) və Məryəm (1957), həmçinin oğlu Hadi (1959) dünyaya gəlmişdir. Həyatında baş verən dəyişikliklər onun əhvali-ruhiyyəsini xeyli yaxşılaşdırmışdır. Ata-baba yurdu Xoşginaba 1954-cü ildə etdiyi səfər, el-oba ilə səmimi görüşlər ona yeni poetik ruh gətirmişdir. Təbrizdə və Urmiyada Şəhriyar şeir gecələrinin keçirilməsi, «Divan»ının (1955), beşcildlik «Külliyyatı»nın (1967) nəşr edilib xalqa çatdırılması, əsərlərindən nümunələrin ingilis və fransız dillərində çap olunması onun ədəbi şöhrətini artırmışdır. İranın Maarif Nazirliyi tərəfindən 1958-ci ildə hər il 16 martın «Şəhriyar günü» kimi qeyd olunması qərara alınmışdır. Təbriz Universiteti 1969-cu ildə ona fəxri doktor diplomu təqdim etmişdir. Bundan başqa, İran-Türkiyə Mədəni əlaqələr Cəmiyyətinin Şəhriyarın yaradıcılığına həsr olunmuş yubiley xarakterli bədii gecə keçirməsi (1971), Şimali Azərbaycanın görkəmli alimi, professor Rüstəm Əliyevlə tanışlığı (1976), onun Cənubdakı ədəbi qüvvələri birləşdirmək səyləri Şəhriyarın ümidlərini daha da artırmışdır.

Şəhriyar 1973-cü ildə görkəmli alim və ictimai xadim, «Varlıq» dərgisinin naşiri, doktor Cavad Heyətin təkidi ilə Tehrana getmişdir. Bu dövrdə Bulud Qaraçorlu Səhənd də ona hər cəhətdən maddi və mənəvi dəstək olmuşdur. Lakin 1974-cü ilin fevral ayında arvadı Əzizə Əbdülxaliqinin qəflətən vəfat etməsi onu sarsıtmış və çox qısa müddətdən sonra, o, birdəfəlik olaraq Təbrizə dönmüş və ömrünün sonunadək orada yaşamışdır. Şəhriyarın qayıdışı ilə Təbriz azərbaycandilli milli şeirin baş qərargahına çevrilmişdir. İranın ayrı-ayrı vilayətlərində yaşayıb-yaradan Azərbaycan şairləri Təbrizdə ustad şairin ətrafında birləşmiş, ondan bəhrələnmişlər. Beləliklə, Təbrizdə Azərbaycan şeirinin Şəhriyar məktəbi yaranmışdır.

Ustad Şəhriyar 18 sentyabr 1988-ci ildə Tehranın Mehr xəstəxanasında vəfat etmiş, 20 sentyabrda Təbrizdəki Surxab qəbristanlığında «Məqbərətüş-şüəra»da («Şairlər məqbərəsi»ndə) dəfn olunmuşdur.

Məhəmmədhüseyn Şəhriyarın əsərləri vəfatından sonra Bakıda, Təbrizdə və Tehranda, habelə Türkiyədə, İraqda, Orta Asiyada kütləvi tiracla çap olunmuşdur. Şeirlərinə musiqi bəstələnmiş, mahnılar qoşulmuşdur. Əsərləri ingilis, fransız, alman, ərəb dillərinə tərcümə olunaraq Yer kürəsinin bir neçə qitəsində yayılmışdır. Bakıda və Təbrizdə adına küçələr verilmişdir. Vaxtilə Təbriz şəhərindəki yaşadığı ev muzeyə çevrilmişdir.

Şəhriyarın yaradıcılığında Azərbaycan mövzusu geniş yer tutur. Ustad şair Azərbaycanı Vətən kimi ilhamla, ürəklə tərənnüm etmiş, bu mövzuda mükəmməl şeirlər yazmışdır. Şəhriyarın Azərbaycana həsr olunmuş şeirlərində Vətənin şanlı tarixi və böyük istiqbalı, taleyi və müqəddəratı özünün kamil bədii əksini tapmışdır. Ustadın «Azərbaycan» şeiri o taylı-bu taylı Azərbaycanda həmin mövzuda yazılmış şah əsərlərdən biridir:

Könlüm quşu qanad çalmaz sənsiz bir an, Azərbaycan,

Xoş günlərin getmir müdam xəyalımdan, Azərbaycan.

…Vətən eşqi məktəbində can verməyi öyrənmişik,

Ustadımız deyir heçdir vətənsiz can, Azərbaycan!

…Ya Rəb, nədir bir bu qədər ürəkləri qan etməyin,

Qolubağlı qalacaqdır nə vaxtacan Azərbaycan?!

Övladların nə vaxtadək tərki-vətən olacaqdır?

Əl-ələ ver, üsyan elə, oyan, oyan, Azərbaycan!

Bəsdir fəraq odlarından kül ələndi başımıza,

Dur ayağa! Ya azad ol, ya tamam yan, Azərbaycan!

Şəhriyarın ürəyi də səninkitək yaralıdır,

Azadlıqdır mənə məlhəm, sənə dərman, Azərbaycan!

Şəhriyar Vətənin bütövlüyü, qarşılıqlı əlaqələrin yaranması ideyasını da böyük cəsarətlə şeirə gətirmişdir. Şair hələ 1967-ci ildə, çox çətin dövrdə «Məmməd Rahim həzrətlərinə cavab» şeirində bu mətləbləri özünəməxsus şəkildə aşağıdakı kimi mənalandırmışdır:

O taydadır Şəki, Şirvan, Qarabağ,

Bu tayda da Meşqin, Əhər, Qaradağ.

Bir-birlərin Arazdan almış soraq.

Araz bizi ayırmadan dağlayıb,

Son özü də gecə-gündüz ağlayıb.

Üfüqlərə röya rəngin yaxıram,

Tilsimvari dağlar üstə taxıram,

Eynalıdan, Ərk üstündən baxıram,

Sən də hünər atın minib çaparsan,

Dumanlı dağlarda məni taparsan.

Bundan başqa, Şəhriyarın xalq şairi Süleyman Rüstəmə ünvanlanmış mənzum məktub və ithafları, habelə Əbülfəz Hüseynliyə yazılmış «El bülbülü» şeiri də milli birlik və bütövlük duyğularından, ayrılıq və həsrət notlarından yoğrulmuşdur.

Şimal ədəbiyyatındakı Cənub həsrətini, Təbriz nisgilini Cənubda Şəhriyarın yaradıcılığındakı Qafqaz, yaxud o tay haraylı, Bakı soraqlı mövzuları əvəz etmişdir. «Səfasın unutmayan Qafqaz» motivi Şəhriyar üçün qədim və böyük Azərbaycan mənasında düşünülmüşdür. Hər iki Azərbaycanın iftixar edə biləcəyi Bakının «söz-sovu, hekayətləri» də ustad şairə geniş mənada Vətən haqqında milli düşüncələrini dilə gətirməyə münasib şərait yaratmışdır. Ayrı-ayrı illərdə ən müxtəlif səbəblərdən Bakıya gələ bilməyən Şəhriyar ora sanki xəyali səfər etmiş, «əbədi vəsl üçün» doğma yurdla qucaqlaşmışdır.

Ustad Şəhriyarın böyük ilhamının, nadir istedadının bəhrələri olan «El bülbülü», «Can Rüstəm», «Döyünmə-söyünmə», «Qaçaq Nəbi», «Həkiməcan», «Qafqazlı qardaşlarla görüş», «Gözüm aydın» şeirləri, xalq şairləri Süleyman Rüstəmə və Məmməd Rahimə yazdığı mənzum məktublar Güney Azərbaycanında uzun illər Şimali Azərbaycanla əlaqə və ünsiyyətin ən etibarlı bələdçisi olmaq vəzifəsini uğurla yerinə yetirmişdir. Şairin Şimali Azərbaycan haqqında yazdığı şeirlər həm də Cənubda Azərbaycan ədəbiyyatı və mədəniyyətinin bu qolunu tanıtmaq, təbliğ etmək üçün möhkəm və davamlı sənət körpüsü olmuşdur. Milli-mənəvi birlik ideyası böyük məharətlə şeirin-sənətin, sənətkarların birliyində ifadə edilmişdir:

Bülbül kimi qondu o qızıl güllərə könlüm,

Vahidlərə, Qabillərə, Bülbüllərə könlüm.

Şair olalı borcludu Sabirlərə ruhum,

Vurğundu Süleyman kimi Sahirlərə ruhum.

Rahimli, Süleymanlı görüm Bəxtiyar olsun,

Gülgün bacım – Azər qadını bərqərar olsun.

Osman, Nəbi, Kürçaylı, Rəsul, Tudə var olsun!

Fürsətdə Səhənd ilə Sizə gül səpərik biz,

Hər göz Sizi görmüşsə, o gözdən öpərik biz.

Ayrılığı «qəmlə yazılmış roman» adlandırmasına baxmayaraq, ustad Şəhriyar heç vaxt ümid və inamını itirməmişdir:

Yaman günlər keçib gedər, itəndir,

Bir yaxşılıq muradına yetəndir.

O tay-bu tay fərqi yoxdu, Vətəndir.

M.Şəhriyarın Azərbaycan haqqında yazılmış şeirləri hər şeydən qabaq öz dövrü üçün çox aktual olan iki ölkə – İranla Azərbaycan arasında çoxcəhətli və qarşılıqlı əlaqələrin genişləndirilməsi, dili, dini, adət-ənənələri eyni olan ayrı düşmüş xalqın gediş-gəlişinə münasib şərait yaradılması qayəsini izləmişdir. Bu ideya Arazın hər iki tayında ədəbi qüvvələr tərəfindən dəstəklənmişdir.

Ustad Şəhriyarın yaradıcılığında poema canrının da xüsusi yeri vardır. Onun poemalarının bir qismi fars dilində yazılmışdır. Şair «Haqqın səsi» poemasında «İnsanın vətəni Yer kürəsidir» ideyasını irəli sürmüş, bütün insanları qardaşlığa, bərabərliyə, şər işlərdən əl çəkməyə çağırmışdır. «Şeir və hikmət» poemasını Şəhriyarın fəxriyyəsi də adlandırmaq olar:

Şeir azadlığım, şeir həyatım,

Ömrüm, səadətim, müqəddəratım!

Min qəlbdə çalınan tar kimiyəm mən,

Əsrimin Hafizi, Saibiyəm mən.

…Şeirsiz bu dünya – kədər, qəm kimi,

Şeirsiz cənnət də cəhənnəm kimi!

«Nişapurda günəş batarkən», «Qardaşım oğlu Huşəngə» və «Gecənin əfsanəsi» əsərləri isə tərcümeyi-hal poemalarıdır. Bu poemalarda Şəhriyarın Xorasan vilayətindəki sürgün illərindən, ailə ənənələrindən və uşaqlıq xatirələrindən bəhs edilmişdir. «Gecənin əfsanəsi» tarixi-romantik poemasının bəzi hissələri «Heydərbabaya salam» poemasındakı motivlərlə səsləşir. «Stalinqrad qəhrəmanları» poemasında isə İkinci Cahan hərbində baş verən hadisələr, təsirli hərb səhnələri qələmə alınmışdır.

Şəhriyarın poema yaradıcılığında «Səhəndiyyə» poeması çox mühüm yer tutur. Şairin yaxın dostu, məsləkdaşı, Cənublu şair Bulud Qaraçorlu Səhəndin məktubuna cavab olaraq Azərbaycan dilində yazılmış bu təsirli poema Vətən haqqında qüvvətli poetik simfoniya kimi səslənir:

Şah dağım, çal papağım, el dayağım, şanlı Səhəndim!

Başı tufanlı Səhəndim!

Səni Heydərbaba ol nərələr ilə çağıranda,

O səfil, darda qalan, tülkü qovan şir bağıranda,

Şeytanın şıllağa qalxan qatırı noxta qıranda,

«Dədə Qorqud» səsin aldım, dedim arxamdı, inandım.

Arxa durduqda Səhəndim, Savalantək havalandım,

Selə qarşı qovalandım.

…Dağlı Heydərbabanın arxası hər yerdə dağ oldu,

Dağa dağlar dayaq oldu.

Arazım ayna çıraq qoymadı, aydın şəfəq oldu,

O tayın nəğməsi qovzandı, ürəklər qulaq oldu.

…Arazın süd gölü daşdı, qayalıqlar da bağ oldu,

Sarı sünbüllərə zülf içrə oraqlar daraq oldu.

M.Şəhriyarın «Səhəndiyyə» poeması Azərbaycan şeirinin yeni və dərin mənalı bir «Vətəniyyə»sidir.

**“TÜRKÜN DİLİ” ŞEİRİ**

Şəhriyar və ana dili mövzusu da Şəhriyar və Azərbaycan mövzusunun üzvi tərkib hissəsidir. Şairin hələ 1969-cu ildə Pəhləvi recimi zamanı İranda Azərbaycan dilinin qadağan olunduğu dövrdə yazdığı «Türkün dili» şeiri indiyədək ana dilimiz haqqında yazılmış şeirlərin ən mənalısı və kəsərlisidir:

Türkün dili tək sevgili, istəkli dil olmaz,

Ayrı dilə qatsan bu əsil dil əsil olmaz.

Fars şairi çox sözlərini bizdən aparmış,

Sabir kimi bir süfrəli şair pəxil olmaz.

Türkün məsəli, folkloru dünyada təkdir,

Xan yorğanı, – kənd içrə məsəldir, – mitil olmaz.

Şəhriyarın doğma ana dilində yazdığı əsərlər onun yaradıcılığının bizim üçün xüsusilə qiymətli olan ən kamil tərkib hissələrindən biridir. Artıq çoxdan dillər əzbəri olmuş “Heydərbabaya salam” poeması da daxil olmaqla, həmin əsərlər müəllifinə təkcə Cənubi Azərbaycanda və İranda yox, həm də Şimali Azərbaycanda , Türkiyədə, İraqda, Orta Asiyada, ümumiyyətlə , dilimizin anlaşıldığı bütün ölkələrdə haqlı şöhrət qazandırmışdır.

Bunun birinci səbəbi, əlbəttə, “Türkün dili tək sevgili, istəkli dil olmaz" deyən şairin ana dilinə sonsuz məhəbbəti və dilimizin zənginliklərinə, incəliklərinə dərindən bələd olmasıdır. “Türkün dili” şerində Şəhriyarın belə bir kəlamı da var ‘‘Şair ola bilməzsən, anan doğmasa, şair!” Bununla o, şair üçün həyat təcriibəsinin və təhsilin məna və əhəmiyyətini azaltmadan demək istəyir ki, şairlik hər şeydən əvvəl istedadın bəhrəsi, istedad isə Allahın vergisidir, lstedadsız şair olmaq əsla mümkün deyil. Öz böyük istedadını reallaşdırmaq üçün doğma Azərbaycan dilinin əsrarəngiz axar-baxarı Şəhriyar üçün vüsətli bir meydan açmışdır.(B. Nəbiyev)